Illum il-Kummissjoni ppubblikat l-edizzjoni tal-2018 tar-rieżami annwali tagħha tal-Impjiegi u l-Iżviluppi Soċjali fl-Ewropa (l-ESDE). L-edizzjoni ta' din is-sena tikkonferma x-xejriet pożittivi kontinwi fis-suq tax-xogħol u titjib fis-sitwazzjoni soċjali. L-għadd ta' persuni li għandhom impjieg laħaq livelli rekord ġodda. Ir-rata tal-impjiegi fl-UE qatt ma laħqet dawn il-livelli, fil-fatt bħalissa hawn kważi 238 miljun persuna li għandhom impjieg. Fl-2017 kien hemm ftit aktar minn tliet miljun u nofs persuna li kellhom impjieg, meta mqabbla mal-2016. Madankollu, għalkemm fl-aħħar snin żdied l-għadd ta' sigħat maħduma għal kull persuna impjegata, dan xorta għadu inqas mil-livelli fl-2008. Fl-istess waqt qed jiżdiedu l-introjti disponibbli u qed jonqos il-faqar. Id-deprivazzjoni materjali estrema naqset għall-anqas livell fl-istorja, b'16.1-il miljun persuna inqas affettwata, meta mqabbla mal-2012. Jekk wieħed janalizza l-impatt tal-iżviluppi teknoloġiċi, jeżistu inċertezzi dwar l-effetti futuri tal-awtomatizzazzjoni u d-diġitalizzazzjoni. Għalhekk ir-rieżami tal-ESDE tal-2018 hu ffukat fuq id-dinja tax-xogħol li qed tinbidel. Skont il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen: “L-ekonomija Ewropea qed tikber aktar malajr u b'mod aktar omoġenju minn qabel. Dan jiffavorixxi l-impjiegi, iżid il-flus fil-bwiet tal-familji u jtejjeb il-kundizzjonijiet soċjali. Il-bidla teknoloġika għandha potenzjal kbir li tixpruna t-tkabbir u l-impjiegi, iżda dan iseħħ biss jekk din il-bidla ssir bi pjan. Il-Pilastru Ewropew tad-Drittijiet Soċjali hu l-boxxla li tiggwidana biex inkunu lesti għal din it-trasformazzjoni. Il-proposti tagħna jsarrfu l-Pilastru fil-prattika billi jagħnu liċ-ċittadini fl-Ewropa b'edukazzjoni u ħiliet aħjar tul ħajjithom, u jiżguraw li l-ħaddiema kollha jkollhom drittijiet bażiċi f'din id-dinja tax-xogħol li qed tinbidel malajr, jimxu 'l quddiem bil-proposti tagħna għal kundizzjonijiet tax-xogħol trasparenti u prevedibbli, u jkollhom aċċess għal protezzjoni soċjali.” Ir-rapport ta' din is-sena għandu l-għan li janalizza l-opportunitajiet u r-riskji marbuta mal-innovazzjoni teknoloġika, il-bidla demografika u l-globalizzazzjoni. Ir-rieżami juri x'jeħtieġ isir biex kulħadd ikun jista' jgawdi minn dawn l-iżviluppi. Bħalma jiddeskrivi r-rieżami, il-progress teknoloġiku hu essenzjali biex tiżdied il-produttività ġenerali. Iżda dan qed jieħu post il-kompiti ta' rutina li jeħtieġu l-inqas ħiliet, u qed iżid il-livell tal-ħiliet li wieħed jeħtieġ biex ikun impjegabbli: filwaqt li m'hemmx konklużjoni dwar kemm jista' jkun l-impatt tat-teknoloġija fuq l-impjiegi, studji juru li l-aktar kompiti fix-xogħlijiet attwali li għandhom ċans jiġu awtomatizzati parzjalment jew għalkollox huma l-kompiti ta' rutina ripetittivi; skont studju minnhom, fil-futur qrib minn 37 % sa 69 % tal-impjiegi jistgħu jiġu awtomatizzati parzjalment. Biex nadattaw għal din id-dinja tax-xogħol li qed jinbidel, hemm bżonn ikollna edukazzjoni u tagħlim tul il-ħajja aħjar u niżguraw li s-suq tax-xogħol u l-istituzzjonijiet tal-protezzjoni soċjali jkunu adattati għall-iskop tagħhom. Bl-Aġenda tal-Ħiliet għall-Ewropa u bil-finanzjament tal-UE, il-Kummissjoni wittiet it-triq biex iċ-ċittadini fl-Ewropa jiksbu ħiliet aħjar fil-livelli kollha, id f'id mill-qrib mal-Istati Membri, ma' dawk li jħarrġu u mal-kumpaniji. Anki s-sħab soċjali jaqdu rwol importanti biex il-forza tax-xogħol issaħħaħ il-ħiliet tagħha u tikseb ħiliet ġodda, u biex tiġi mmaniġġjata ż-żieda fil-flessibbiltà li għandha d-dinja tax-xogħol li qed tinbidel. Is-sħab soċjali jgħinu biex jitfasslu programmi ta' taħriġ u jiġu identifikati l-opportunitajiet u l-iżvantaġġi li qed joħloq it-tibdil mgħaġġel li qed jaffettwa s-swieq tax-xogħol. It-teknoloġiji ġodda jgħinu biex jiżdied l-għadd ta' ħaddiema mhux standard u ħaddiema għal rashom. Skont ir-rieżami tal-ESDE, il-forom ġodda tax-xogħol huma ta' ġid għall-ħaddiema u anki għan-negozji, għax iżidu l-flessibbiltà, itejbu l-bilanċ bejn il-ħajja u x-xogħol, u jiftħu bibien ġodda tal-opportunitajiet għan-nies, fosthom għall-persuni b'diżabbiltà u dawk akbar fl-età, biex jidħlu jew jibqgħu fis-suq tax-xogħol. Iżda r-rieżami tal-ESDE jiskopri wkoll korrelazzjoni bejn l-inċidenza dejjem akbar ta' xogħol mhux standard u deterjorament fil-kundizzjonijiet tax-xogħol, ma' aktar volatilità fl-introjtu, inqas sigurtà tal-impjieg u nuqqas ta' aċċess għal protezzjoni soċjali, bħalma ġie osservat fil-każ tal-ħaddiema tal-pjattaformi. Il-Kummissjoni qed tindirizza din is-sitwazzjoni bi proposti li jimmodernizzaw il-leġiżlazzjoni dwar is-suq tax-xogħol u s-sistemi tal-protezzjoni soċjali ħalli dawn jirreaġixxu għal din id-dinja tax-xogħol ġdida. Il-proposta għal Direttiva dwar kundizzjonijiet tax-xogħol aktar trasparenti u prevedibbli tinkludi standards minimi ġodda għall-ħaddiema kollha, fosthom għal dawk b'forom ta' impjieg mhux standard. U bil-proposta għal Rakkomandazzjoni dwar l-aċċess għal protezzjoni soċjali, inħeġġu lill-Istati Membri biex jipprovdu aċċess għal kopertura tas-sigurtà soċjali għall-impjegati kollha u għal dawk li jaħdmu għal rashom, inkluż it-trasferibbiltà tad-drittijiet bejn l-impjiegi u s-sitwazzjonijiet tax-xogħol. Fl-aħħar nett, ir-rieżami tal-ESDE tal-2018 isemmi ċerti sfidi strutturali li għadhom fostna, ngħidu aħna fejn tidħol l-inugwaljanza, bħal pereżempju l-inugwaljanzi fl-introjtu u bejn is-sessi, u fejn jidħlu l-iżvilupp tal-ħiliet u l-edukazzjoni. Kuntest Ir-rieżami annwali tal-Impjiegi u l-Iżviluppi Soċjali fl-Ewropa jipprovdi analiżi ekonomika aġġornata tax-xejriet soċjali u tal-impjiegi fl-Ewropa. Fid-dawl ta' dawn ix-xejriet, ir-rieżami jagħraf għadd ta' sfidi potenzjali u jipprovdi reazzjonijiet potenzjali ta' politika biex dawn jingħelbu. Dan huwa r-rapport ewlieni li għandha l-Kummissjoni Ewropea biex tgħarbel l-evidenza u teżamina x-xejriet u l-isfidi li ġejjin b'rabta mas-swieq tax-xogħol. Hemm diversi eżempji ta' kif il-Kummissjoni tindirizza l-isfidi msemmija fir-rapporti annwali tal-ESDE. Pereżempju, il-proposta riċenti tal-Kummissjoni għall-Qafas Finanzjarju Pluriennali talloka aktar fondi għal investimenti fin-nies, fosthom permezz tal-Fond Soċjali Ewropew Plus (FSE+) il-ġdid u permezz ta' Fond Ewropew ta' Aġġustament għall-Globalizzazzjoni (FEG) imtejjeb. B'inizjattivi u għodod bħall-Aġenda tal-Ħiliet għall-Ewropa, il-Garanzija għaż-Żgħażagħ u l-Inizjattiva favur l-Impjieg taż-Żgħażagħ, b'aktar tisħiħ tal-programm Erasmus, u l-Korp Ewropew ta' Solidarjetà, se tissokta l-ħidma biex jintlaħqu dawn l-għanijiet. Magħhom jingħaqdu l-proposti tal-Kummissjoni għal aċċess għal protezzjoni soċjali u għal kundizzjonijiet tax-xogħol trasparenti u prevedibbli. Għal aktar informazzjoni Memo: Ir-Rieżami tal-2018 dwar l-Impjiegi u l-Iżviluppi Soċjali fl-Ewropa – Mistoqsijiet u Tweġibiet Skeda informattiva: Ir-Reviżjoni Trimestrali tal-2018 – l-Impjiegi u l-Iżviluppi Soċjali fl-Ewropa Dinja tax-xogħol li qed tinbidel: lil hinn mid-diġitalizzazzjoni Ir-rieżami tal-2018 dwar l-Impjiegi u l-Iżviluppi Soċjali Taqsima dwar l-Impjiegi u l-Analiżi Soċjali fuq is-sit web tad-DĠ EMPL Segwi lil Marianne Thyssen fuq Facebook u Twitter Abbona bla ħlas għall-bullettin elettroniku tal-Kummissjoni Ewropea dwar l-impjiegi, l-affarijiet soċjali u l-inklużjoni